Papersnake/gushiwen huggingface dataset:
送福同年复宰关中
黄文琛（清代）

君居巷南我巷北，三年不识思颜色。古槐花寺始逢君，快然所见溢所闻。

座中无限青云客，与我并坐情相亲。叹息鲁国一杯水，大鱼泼剌赤其尾。

三揖一辞了无难，古来贤者类如此。烟鸿哀叫秦云秋，桑柏彫悴使人愁。

天了临轩简良宰，严程赴陇不我留。曾迟别速伤如何，感君执袂情独多。

我怀径敢向君告，莫以前非悔年少。好风吹送来晚歌，我为苍生向西笑。
彭祁连著书大鹏诗以寄之
张嗣纲（明代）

崚嶒高阁卧南阳，著作能无制锦囊。不为兵戎驱鳄患，应怜苍赤苦鸱张。

书成岁月松筠老，图绘风云石室藏。国士由来终遇主，知君鹏翮即飞扬。
初晴
陆游（宋代）

袖手东窗初日明，残编未负老书生。
不胜多病畏寒雨，正得一霜方快晴。
客户饷羹提赤鲤，邻家借碓捣新粳。
柴荆莫怪无车马，恰要无人识姓名。
铁山寺留题
薛采（明代）

古寺倚山谺，云林境自嘉。圣灯燃碧落，忍草带幽花。

少憩悟真性，清谈及法华。山僧劳远送，一笑日初斜。
野螺峰
陈岩（宋代）

野螺倒向空中立，回旋萦成翠甲长。
沫雾濡云真得计，鱼蝦旧侣莫相忘。
寄道夫三首 其三
释德洪（宋代）

昭默老禅最高遁，孤风闻说不容攀。烦君倒用彭泽印，折简招之应出山。
日华川上动
石殷士（唐代）

曙霞攒旭日，浮景弄晴川。晃曜层潭上，悠扬极浦前。

岸高时拥媚，波远渐澄鲜。萍实空随浪，珠胎不照渊。

早暄依曲渚，微动触轻涟。孰假咸池望，幽情得古篇。
万景楼次韵六绝
洪咨夔（宋代）

霜碛萧萧落涨痕，西风吹日堕金盆。
冯高送目河湟外，万里戎情属柳浑。
人日即事
陈允平（宋代）

春寒犹拨地炉灰，门巷萧条客不来。
特有落梅三四点，晚风吹上石棋台。
从圣安澄老借书
耶律楚材（元代）

湛然寱语寄西堂，此个因缘果异常。阳老十门刚结案，钦公五派强分赃。

剑逢剑客须拈出，诗遇诗人何必藏。居士病多谙药性，圣安得效不传方。
送赵公望入蜀
张嵲（宋代）

异世黄叔度，宗支刘辟疆。
相看不觉厌，此别讵能忘。
四海兵戈满，山川道路长。
去留无上策，分手鬓毛苍。
东宫生日六首·甲午
林光朝（宋代）

仙掌秋容媚，铜楼晓色迟。
猗兰成汉殿，苞竹入周诗。
鼎卜卿云成，郊谋彩仗移。
隆兴乾道日，建武永平时。
詹事开新府，长秋缀旧仪。
礼经犹下问，易道本生知。
世子家为法，文王我所师。
诞弥重海润，清赏一天慈。
九月黄金蕊，千龄白玉卮。
遥闻三殿喜，高颂走天涯。
舟行喜晴
曹鉴伦（清代）

浓绿谁家柳，深藏茅屋低。溪花含日笑，谷鸟向人啼。

草浅嘶骄马，村深叫午鸡。一番春雨足，新笋竞冲泥。
花心动 木香花
熊琏（清代）

日暖风和，正满架浓阴，柴门深掩。篱落萧疏，墙角清幽，望去琼瑶一片。

淡香飘向无人处，试问在、谁家庭院。尽任著、山村水郭，牵藤布蔓。

林下风情未远。纵富贵何辞，也甘贫贱。杏子青垂，柳带长拖，多少繁华先占。

殿春芍药同时放，不羡它、雕栏回槛。须知道、生来野性萧散。
虽然吟五首
方回（元代）

沽洒人家短竹篱，门前三两牧牛儿。
虽然此是寻常物，军马才过不见之。
和张仁甫李花韵
冯时行（宋代）

江头谁家千树李，影落清江彻江尾。
风吹扁舟到花下，花间啁江亦欣喜。
瑶林成径千步长，花光烛天天半香。
恍如坐我群玉府，飞琼酌劝青霞觞。
胜事此游难具列，照映肝肠尽明洁。
老怀已戒语作绮，新诗向拟风回雪。
东家西邻诗更奇。一时共借花光辉。
更须妙索留春句，无使花飞春告归。
晓雪二首 其一
陆游（宋代）

绕湖谁琢玉为屏，换却南堂万叠青。老子醉狂还自笑，持竿画字满中庭。
送灵谷山人
余靖（宋代）

万树秋风一路蝉，渡头重舣木兰船。
自惭蹙頞非奇骨，拟问清朝躍马年。
游仰山寺
邹登龙（宋代）

施地开金刹，神因结佛缘。
怪松盘獭径，古木护龙渊。
云裹春山乱，禽啼夜月圆。
路遥归不得，好借上方眠。
和芙蓉和尚四句偈颂·死蛇惊出草
释慧晖（宋代）

金鞭遥指玉堂寒，惊起将军夜出关。
三尺镆铘清四海，搀枪一扫绝痴顽。
重登文兆师水阁
释保暹（宋代）

重来久凭栏，临水景多间。
高树下残照，寒潮平远山。
夜吟长负宿，秋病几思间。
早晚离城里，從兹寄掩关。
华清宫
张齐贤（宋代）

当时不是不穷奢，民乐升平少叹嗟。
姚宋未亡妃子在，尘埃那得到中华。
中夜起坐惜春亭月照酴醾清香郁然因成四韵
王庭圭（宋代）

袖手归来避世尘，酴醾对坐惜馀春。靓妆不入市廛眼，幽韵只应丘壑人。

醉唤江梅君益友，力移亭竹我比邻。天公著意怜诗客，月色西窗一夜新。
静安八咏 其一 赤乌碑
寿宁（元代）

佛法阐兮重玄，国江东兮纪年。翠壁立兮高碣，瞰波涛兮硉矹。

龟龙剥兮皇象书，千载一日兮传赤乌。
嘉禾百咏 其二十七 四城
张尧同（宋代）

吴越争雄日，区区在用兵。空馀争战地，无处不高城。
当食自喜二首
钱时（宋代）

饮食无他止养身，人间多少不惺惺。
朝晡细嚼家常饭，一卷神农本草经。
待雪
文同（宋代）

向晚欲雪天气阴，木叶乱飞杂归禽。
城头徒倚待飘洒，东北万里皆云林。
诸亲庆赐第复会致语口号
史浩（宋代）

鹤发星星退急流，昔年两作凤池游。挂冠未许田间去，锡第还为帝所留。

剩喜亲朋千里集，聊持歌舞一觥酬。莫辞醉席梅花地，嘉话归传古鄮州。
秋日行溪上
周道昱（清代）

常爱溪湾转竹林，了无尘事碍幽寻。随身剩有红藤杖，作伴依然绿绮琴。

孤鹤自梳云外翮，小鸥不改梦中心。如何一片清寒地，装点东篱十万金。
还守台州次陆务观赠行韵
曾几（宋代）

蝉噪高柳岸，鹭飞远沙汀。
萧然感予怀，清净游神庭。
老树失故绿，残芳谢微馨。
胡为趣召节，日日晨昏星。
放缆西兴渡，落帆浙江亭。
恭惟陛下圣，万国瞻仪刑。
黼座悬日月，孤灯耿荧荧。
况复如许病，自知不能廷。
所以乞閒散，庶几守沈冥。
方虞秋霜严，翻犁春露零。
再闻芸草香，一洗海物腥。
父老喜我来，无异化鹤丁。
儿童喜我来，小驷骑青青。
谅有隔生契，不然定谁令。
四海习凿齿，几年读书萤。
新诗中律吕，虽美无人听。
鸣声勿浪出，坐待轩皇伶。
清明日酌朝爽台望旗峰踏青人作
邓云霄（明代）

新晴万井起新烟，几处春声竞管弦。出郭马嘶红雨下，穿云人满碧峰巅。

倦游厌着登山屐，取醉还馀卖赋钱。东望罗浮朝荐爽，高台平步挟飞仙。
李制置生日
魏了翁（宋代）

披荆重立小朝廷，风递南薰入扇巾。
大势已冯天祚宋，中兴更扇岳生申。
扶持命脉还吾蜀，消息精神运此身。
人原武功归入相，我祈河内且留恂。
老树
戴表元（宋代）

老树老且枯，数柯枝缀之。
虫来食其叶，藤来缠其皮。
幸然根本坚，未至甚雕披。
风霜既无损，雨露犹见私。
如何乌乌辈，同巢自倾危。
斗击翼似斧，啄伤嘴如锥。
树色岁时减，树力日夜衰。
回头试一顾，但可相扶持。
蔡州叔父金部挽歌辞五首 其五
晁补之（宋代）

并直仪曹前后厅，当檐种竹已青青。平生不试南宫笔，可忍图公地下铭。
王宝谟挽诗
魏了翁（宋代）

宁怀会稽绶，不遗帝城书。
仕止四千石，年头开八秩初。
倾囷除旱魃，防岸免民鱼。
欲识恩田广，衔哀到小胥。
凤凰台上忆吹箫 代人恨别
沈宜修（明代）

好事多磨，重云掩月，晓风惊梦难留。又一番春色，恼乱枝头。

湘难佩沉波冷，花影里、枉自凝眸。添怊怅，燕来鸿去，锁尽闲愁。

休休。楚台已远，生惹得情深，何处忘忧。叹幽怀几许，总付东流。

那更栏前芳草，萦人思、恨满银钩。空回首，从今风雨，两地悠悠。
送徐照还旧山
徐玑（宋代）

役役劳形器，乾坤一转蓬。
暗因凡虑汩，明为此心空。
小舍依沙渚，扁舟击荻业。
且能渔钓乐，亦似古人风。
霜降日承卢达章郑宗先卢启祥见过得尊字
李英（清代）

十载归来隐故园，交游频得话寒暄。披襟漫尔情何极，往事凄其舌尚存。

竹杖随缘丘壑胜，貂裘无那雪霜繁。明朝白社枌榆会，好向高台更一尊。
蒋桢夫干夫兄弟招同刘章甫饮天宁寺
欧必元（明代）

通家称世讲，握手便相知。宿雨初晴日，诸君携酒时。

疏栏依密竹，古寺临清池。坐久尘心寂，休嫌更漏迟。
原头送范侍御（得山字）
岑参（唐代）

百尺原头酒色殷，路傍骢马汗斑斑。

别君只有相思梦，遮莫千山与万山。
保塞教授同年丁仲勤广寄示和少逸十诗某辄寄之更不理彭意无复次第 其三
王安中（宋代）

三径从荒故懒开，熏炉斋杌伴秋来。无心何地传心要，不向人称弟子裴。
壬辰别头，胡元伯丞公折双梅见赠，作一绝以
杨万里（宋代）

一花怪结双青子，独蒂还藏两玉花。
薄相春工宁底巧？眼明初见雪枝斜。
第一百八十五
文天祥（宋代）

萧条四海内，慷慨有馀悲。
路逢相识人，开怀无愧辞。
送海州姚别驾
韩翃（唐代）

少年为长史，东去事诸侯。坐觉千闾静，闲随五马游。

行人楚国道，暮雪郁林州。他日知相忆，春风海上楼。
杂曲歌辞。古离别
张彪（唐代）

离别无远近，事欢情亦悲。不闻车轮声，后会将何时。

去日忘寄书，来日乖前期。纵知明当还，一夕千万思。
江州重别薛六柳八二员外
刘长卿（唐代）

生涯岂料承优诏，世事空知学醉歌。
江上月明胡雁过，淮南木落楚山多。
寄身且喜沧洲近，顾影无如白发何。
今日龙钟人共弃，愧君犹遣慎风波。(弃 一作：老)
先云洲访予于万玉归而寄诗因用其韵
释文珦（宋代）

晓行竺山心，草露濡衣襟。稽留虽在眼，谢客难重寻。

灵木逾千龄，斤斧日见侵。侵伐殊未已，使我老气瘖。

雅乐寖不作，满耳侏离淫。野性羞雷同，自为梁父吟。

疵贱苦无力，安能变夷音。畏涂不可行，林下甘陆沈。

世道已如此，怀抱那易禁。独爱古桂林，岁晚犹森森。

此桂亦未保，慨叹良又深。
春日郊行和郭希鲁二首
王之道（宋代）

萦风杨柳绿丝长，过雨桑麻沃以光。
联骑不妨多载酒，看花无用更烧香。
望穷岩电搜诗眼，愁转车轮感别肠。
胜集清游定何处，它年曲水记流觞。
敦煌廿咏 其四 贰师泉咏
敦煌人作品（唐代）

贤哉李广利，为将讨匈奴。路指三危迥，山连万里枯。

抽刀刺石壁，发矢落金乌。志感飞泉涌，能令士马苏。
游前山
陆游（宋代）

兀兀无欢意，闲游未拟回。
屐声惊雉起，风信报梅开。
山雪堆僧衲，溪流动蛰雷。
平生一桐帽，自惜犯尘埃。
敷水驿
权德舆（唐代）

空见水名敷，秦楼昔事无。临风驻征骑，聊复捋髭须。
题燕邸洋川公养浩堂画二首
黄庭坚（宋代）

萧寺吟双竹，秋醪荐二螯。
破尘归骑速，横日雁行高。
正宫·塞鸿秋
郑光祖（元代）

金谷园那得三生富，铁门限枉作千年妒。汨罗江空把三闾污，作邙山谁是千钎禄？想应陶令杯，不到刘伶墓。怎相逢不饮空归去。
纺车行
桂超万（清代）

江南多木棉，轻暖胜齐纨。慈母勤夜纺，孤镫悬阑干。

皑皑洁白华，照见冰雪肝。线断使复续，车毁使复完。

车影似明月，一轮何团团。月轮四更落，车轮仍盘桓。

线影如银河，九折回波澜。波澜无已时，得成布一端。

裁布制儿衣，卖布供儿餐。儿食日二簋，母食日一箪。

儿身著新袄，母身芦衣残。时纺时课读，画荻呼儿看。

计偕儿北行，拜别具儒冠。门外牵儿裾，十指尽成瘢。

不畏操作苦，翻畏关山难。母心如飞毂，母手如转丸。

病亟床蓐冷，还虑儿身单。命取车上线，缝衣寄长安。

衣线长在身，缝者骨已寒。仿佛梦魂中，轧轧声未阑。

秋林听络纬，飞鸣犹悲酸。酸风吹泪雨，此泪何时乾。
隋观法师塔
释遵式（宋代）

五六百年内，金躯亦化尘。
方知新冢上，尽是古人身。
白发争名急，青山送骨频。
除师灵塔外，一一好沾巾。
敬书叔祖威毅伯所撰刘勇介公传后 其二
曾广钧（清代）

南天海阔无龙战，北固山空有鹤归。壮士耻言身就箦，圣皇垂念涕沾衣。

兵书别著穰苴法，妙道兼通杜德机。试听山阳哀笛赋，九原遗恨料应稀。
杂兴
利登（宋代）

朝吾出东门，回首瞻长坂。
凄然数根松，枯华困凌践。
时春百卉肥，绿苔亦青婉。
如何虬凤姿，独尔失崭岸。
伐明根下摧，樵炊枝上剪。
忍此棘荆蕃，宁此栋梁爨。
栋梁君自遗，文木固不贱。
昌公房看牡丹歌
陆师道（明代）

尝闻乐府牡丹芳春来，一城人若狂。
我今日日被花恼，毋乃花淫如洛阳。
吴中三月花如绮，百品千名斗奇靡。
名园往往平泉庄，禅宫处处西明寺。
我今曳杖登武丘，昌公精舍花枝柔。
动如迎笑静若醉，颊白腮红名玉楼。
此花初移得春浅，六寸圆开天女面。
对花一饮三百杯，醉里题诗写花片。
沈家白花涅不缁，三花相亚玉交枝。
何郎腻粉拭香汗，虢国新妆淡扫眉。
主人开筵浮大白，为花传神赠宾客。
轻绡飒飒欲飘香，琪树盈盈转生色。
酣酒为言兴未已，邀看石佛千头紫。
衣色相鲜绣佛前，天芬似入祇林里。
初来一朵如倾杯，坐久数花相次开。
花神好客向客笑，不用临风羯鼓催。
三日看花花转靓，未似潘园称最盛。
中庭一树丈五高，碧瓦雕檐锦丛映。
西斋亦是玉楼春，数之二百花色匀。
寿安红与细叶紫，更有异种夸东邻。
越罗蜀锦看不足，艳裹明籹贮金屋。
身如游蜂绕花戏，月明还向花房宿。
也知天意自怜人，但令到处花枝新。
况逢晴景与佳侣，狂吟烂醉今经旬。
人生欢乐能几许，百病千愁更风雨。
安得年年似此游，作歌且纪千花谱。
由水洞泛流霞岛遂登阆风岩
欧必元（明代）

丹林落叶满岩铺，小泛兰桡过沥湖。槎似星浮连碧汉，人疑天上坐冰壶。

莲花覆处山为屋，石洞垂时蕊是珠。片片晚虹来水上，建标得似赤城无。
钱侍郎使君以题庐山草堂诗见寄，因酬之
白居易（唐代）

殷勤江郡守，怅望掖垣郎。惭见新琼什，思归旧草堂。

事随心未得，名与道相妨。若不休官去，人间到老忙。
偈
释宗回（宋代）

县吏追呼不暂停，争如长往事分明。从前有个无生曲，且喜今朝调已成。
华首台礼空和尚影堂
释古毫（明代）

四壁萧萧影尚遗，焚香独拜不胜悲。蜗牛迹满翻经石，蟢子罗张入定帷。

山里楼台仍旧日，堂前松柏长新枝。狮弦欲听知难得，惟有寒风澈夜吹。
杂曲歌辞。游子吟
顾况（唐代）

故枥思疲马，故巢思迷禽。浮云蔽我乡，踯躅游子吟。

游子悲久蔽，浮云郁东岑。客堂无丝桐，落叶如秋霖。

艰哉远游子，所以悲蔽淫。一为浮云词，愤塞谁能禁。

驰晖百年内，惟愿展所钦。胡为不归欤，坐使年病侵。

未老霜绕鬓，非狂火烧心。太行何艰哉，北斗不可斟。

夜晴星河出，耿耿辰与参。佳人夐青天，尺素重于金。

泬寥群动异，眇默诸境森。苔衣上闲阶，蜻蛚催寒砧。

立身计几误，道险无容针。三年不还家，万里遗锦衾。

梦魂无重阻，离忧因古今。胡为不归欤，孤负丘中琴。

腰下是何物，牵缠旷登寻。朝与名山期，夕宿楚水阴。

楚水殊演漾，名山杳岖嶔。客从洞庭来，婉娈潇湘深。

橘柚在南国，鸿雁遗秋音。下有碧草洲，上有青橘林。

引烛窥洞穴，凌波睥天琛。蒲荷影参差，凫鹤雏淋涔。

浩歌惜芳杜，散发轻华簪。胡为不归欤，泪下沾衣襟。

鸢飞戾霄汉，蝼蚁制鳝鲟。赫赫大圣朝，日月光照临。

圣主虽启迪，奇人分堙沉。层城发云韶，玉府锵球琳。

鹿鸣志丰草，况复虞人箴。
苦雨吟和曾退如 其一
袁宏道（明代）

陵雨无朝夕，呻吟益病妻。床头新墁落，灶下老㜎啼。

一室坳堂芥，千家乱水畦。侍儿持茗语，满褶裤花泥。
登中梁山
李儒用（宋代）

路入梁州如砥平，登高远目更增明。
霜清木落千山瘦，潦尽江增一水横。
岁稳未宽忧国志，时危转切望乡情。
英雄千载与王地，孺子堪怜此曳兵。
寄题赵紫芝墓
薛师石（宋代）

辛未联诗别，九年成恍惚。
大星坠地旋无光，君身入土名不没。
呈越之水相交流，寂寞诗魂何处游。
不闻孤鹤唤人醒，空见梅花似人影。
无复东岩招谢客，应住西湖伴和靖。
世上如今一句无，一灵独存势欲孤。
我有生刍来未得，只愁宿草易荒芜。
题张安道乐全堂
苏辙（宋代）

天命无不全，人事每自伤。
譬如摩尼珠，宛转有余光。
藻饰不能加，尘垢岂有亡。
世人未尝识，姑射手自将。
我公体自然，率性非勉强。
驰驱四十年，不入忧患场。
晚岁事蒙养，敛退就此堂。
小儒岂知道，宿昔窥门墙。
申屠师无人，无足亦自忘。
如逢郑执政，一笑先生傍。
菩萨蛮（浥露）
侯置（宋代）

黄昏曾见凌波步。无端暝色催人去。一夜露华浓。香销兰菊丛。

缕金衣易湿。莫对西风泣。洗尽夜来妆。温泉初赐汤。
古风五十九首·其十八
李白（唐代）

天津三月时，千门桃与李。
朝为断肠花，暮逐东流水。
前水复后水，古今相续流。
新人非旧人，年年桥上游。
鸡鸣海色动，谒帝罗公侯。
月落西上阳，余辉半城楼。
衣冠照云日，朝下散皇州。
鞍马如飞龙，黄金络马头。
行人皆辟易，志气横嵩丘。
入门上高堂，列鼎错珍羞。
香风引赵舞，清管随齐讴。
七十紫鸳鸯，双双戏庭幽。
行乐争昼夜，自言度千秋。
功成身不退，自古多愆尤。
黄犬空叹息，绿珠成衅雠。
何如鸱夷子，散发棹扁舟。
扳子矶
张舜民（宋代）

石上红花低照水，山头翠篠细含烟。
天生一本徐熙画，祇欠鹧鸪相对眠。
舟中杂咏（二首）
徐霖（宋代）

绿树坐黄鹂，青秧点白鹭。
睡起倚船窗，知是江南路。
闻王师破洮河城获鬼章
孔武仲（宋代）

盛德包荒与古同，十年关塞古洮戎。
神兵合沓来天上，猛虎逡巡落槛中。
蜀境粗傥关羽恨，汉津今奏武皇功。
城阴却叹周南滞，梦想鹓行紫禁东。
秋夜 其一
谭敬昭（清代）

独鹤有秋意，群鸦无静枝。西风吹碧海，片月落清池。

木叶脱未已，岭云多自知。美人歌白露，相望各相思。
重登宝公塔复用前韵二首
王安石（宋代）

碧玉旋螺恍隔霄，冠山仙冢亦寥寥。
空余华构延风月，无复灵踪落市朝。
帐座追严多献宝，供盘随施有操瓢。
他方出没还如此，与物何心作迩遥。
阅真诰
张简（宋代）

长史昔好道，炼真三秀峰。
夜感紫微仙，降集华房中。
鸾鸟鸣素月，翠旌扬琅风。
摛辞托讽寓，赞扬皆真宗。
中有飡霞人，可以回婴童。
刻之白玉检，藏之华阳宫。
真人有仙气，乃得探其踪。
我生慕玄素，无由启愚蒙。
啸咏金玉章，灵音朗九空。
怀仙起冥想，飒然精灵通。
焉能出嚣滓，倏忽骖云龙。
解语花
周密（宋代）

思撩人，醉捻花枝，倚声成句

晴丝罥蝶，暖蜜酣蜂，重檐卷春寂寂。雨萼烟梢，压阑干、花雨染衣红湿。金鞍误约，空极目、天涯草色。阆苑玉箫人去后，惟有莺知得。

余寒犹掩翠户，梁燕乍归，芳信未端的。浅薄东风，莫因循、轻把杏钿狼藉。尘侵锦瑟。残日绿窗春梦窄。睡起折花无意绪，斜倚秋千立。
金刚随机无尽颂 其八 应化非真分第三十二
释印肃（宋代）

难保岁寒心，至道只如今。知命愁难入，无私祸不侵。
永康道中 其一
戴栩（宋代）

涨渌无风影自摇，芡花生刺藕花娇。山禽不记春归去，深树一声婆饼焦。
多胜亭
程公许（宋代）

昌称文章续洒汉，只合彯缨侍香案。
帝遗骑麟下大荒，肯为吾州一笑粲。
至今千里被膏沐，犹自{上雨下矞}云余绚灿。
后二百年来祖侯，不以左官兴寤欢。
西园作堂娱岁丰，东城选胜湖波漫。
不知此湖孰经始，秀水之涯矗堤垾。
花屿逶迤双径通，荷荡淼莽三塘贯。
凭堤筑台夐清旷，羁官赖此汇愤惋。
嘉二三子南渡来，营葺颇能还旧观。
风流转烛冷如铁，仆雨摧风存者半。
蹇余意倦直承明，次补适来忝藩翰。
腐不能通柱后文，拙尤不辨牙筹算。
自公政须豁滞懑，时屈何能事轮奂。
支倾补坏聊复尔，护邃培高足娱玩。
江山入手要弹压，风月无边供判断。
高贤一语真实录，胜游虽多此为冠。
水花岸草错云锦，雨瘴清岚无界畔。
忘机自与鸥鹭亲，无事从渠凫鹜散。
老仙音尘可得追，移得卢家石坚悍。
题评倚重南轩翁，瞻相如瑟黄流瓒。
迂顽我岂经世具，乞身去咏南山矸。
作诗聊与来者期，何去后思可称赞。
尚友三贤自不差，时复凭熊一来看。
颂古五十五首
释绍昙（宋代）

笼养翎毛不记名，春来巧弄百般声。
临风放出丹山凤，多谢箫韶奏九成。
端江舟晚
张迎煦（清代）

据关酋虏迟来庭，角吹楼船去不停。靺鞨晴波摇夕照，貔貅小队列津亭。

村村榕荫浓垂绿，朵朵莲峰远送青。醉倚吴钩一长啸，鱼龙惊起晚风腥。
普明亭赋
韩维（宋代）

杨柳飞花尽，樱桃结子成。
蹊阴空净绿，野艳有孤明。
访古重来地，伤春独望情。
幽禽亦何恨，百种向人鸣。
龙华山寺寓居十首
王之望（宋代）

作客他乡久，宜人此界稀。
身閒长挟策，地僻惯披衣。
妻有虀盐乐，儿因笋蕨肥。
出门何所适，终日掩荆扉。
盘洲杂韵上 绿萼梅
洪适（宋代）

香浓逾粉质，碧腻素娥妆。若使羊郎见，仙姿应并芳。
静观亭
陈岩（宋代）

打围行蚁时时战，触纸痴蝇日日鑽。
有客云山深处卧，静中同向此心观。
大司寇见素林公木兰归客图歌
欧大任（明代）

承平昔在成化间，林公初出木兰山。内竖妖僧肆荧或，危言下狱投边关。

孝宗之世持滇宪，焚佛辇珠入京甸。千厓孟密詟天威，陈臬湖湘速归传。

木兰五载白纶巾，敕起防江作重臣。名齐台省四君子，世识维扬一俊人。

开府西江列双戟，上书请禁吴王逆。一辞院印十年归，投老木兰山下客。

西征有诏自天来，头白令公何壮哉。蓝鄢直视狐兔穴，豺狼未灭令心哀。

江津再捷不受赏，回首木兰理烟桨。刘濞窥关恶已成，谁为剧孟谁袁盎。

今皇御极求老成，入司邦禁动引经。权家戚畹畏如虎，乞身八疏辞宸扃。

平生三仕还三已，半向木兰弄烟水。仰天长啸一挥毫，万叠云霞落冰纸。

壶公千丈高嵯峨，长者陂寒水不波。孤鸿冥冥白驹皎，思公不见将如何。

潘君爱画世无匹，百年元气视此笔。愿君宝之藏石室，再拜贞观魏公笏。
偈颂七十六首 其二
释子益（宋代）

不行喝，不行棒。负命衲僧，不钓自上。
和少蕴石林谷草堂三首 其三
葛胜仲（宋代）

妙年涉笔赋城芜，岁晚无歌击唾壶。曾是北扉称内相，却来东唾伴寒儒。

閒来真隐编成传，静取飞仙貌作图。豪气年来除已尽，元龙雅意卧江湖。
游洞霄
释道济（宋代）

平明发馀杭，扁舟溯清流。登岸五六里，小径穿林丘。

奇峰耸天柱，九锁岩谷幽。云根立仙馆，胜处非人谋。

入门气象雄，金碧欺两眸。弹棋古松下，啼鸟声相酬。

羽衣读黄庭，内景宜自修。蓬莱隔弱水，九转即可求。

坡翁昔赋诗，刻石记旧游。溪山增伟观，万古传不休。

我来吊陈迹，枯肠怯冥搜。执炬入大涤，襟袖寒飕飕。

悬崖石乳滴，千岁无人收。樵夫指岩窟，此处通龙湫。

方期过东洞，红日惊西投。徘徊出山去，空使猿鹤愁。
夫差避暑宫
释居简（宋代）

天堑连天付水犀，离宫表里万山围。越帆直指吴松落，犹在娃宫醉不归。
念奴娇（丙申十二月六日赏梅，闻岑守得祠、下政将赴代归有日喜见于辞）
管鉴（宋代）

寒梢冰破，问何人远寄、江南春色。似是天怜为客久，报我春归色息。茅舍疏篱，故园开处，两岁关山隔。天涯重见，向人风味如昔。

谁念月底风前，当时青鬓、渐与花颜白。不恨一番花阴早，恨把年华虚掷。嚼蕊含香，攀条觅句，拚醉禁愁得。酒醒还是，梦魂数遍归驿。
昂昂若千里之驹
姚鼐（清代）

驹或名千里，超然气有馀。駃騠生自异，驽蹇讵同居？

逐队曾何生，空群信不虚。仰思腾秣越，俯谢伏盐车。

德固尊天骥，才还称帝舆。九州看历历，四足任徐徐。

刍粟非吾志，鸥凫那得如？取论天下士，顾盼岂徒欤！
寄题浔阳周氏濂溪草堂
贺铸（宋代）

濂溪之水清，未足濯公缨。
平生抱苦节，成就此溪名。
长啸置符传，孤云归思轻。
溪头四壁居，溪下百亩耕。
量汲奉晨盥，课樵共夕烹。
希逢杖屦游，但听弦歌声。
为客剪三径，传家通一经。
双珠交照乘，合璧倍连城。
被褐有余乐，问缣无隐情。
桂林两枝秀，借尔俗眼荣。
昔仰名父子，今推难弟兄。
不应文范裔，遽谓公慙卿。
如袭带砺封，毋为权利倾。
地实寝丘比，有力安得并。
勒诗高岸石，敢告後代生。
过灵隐寺至石人岭有怀钝丁借秋阁礼九莲观音之约
朱枫（清代）

花飞欲尽奈何春，赖此扶筇自在身。涧水有香松粉落，寺门无路蕨拳新。

深林数笋频留步，远壑寻源屡问人。回首借秋高阁上，隔年尚滞九莲因。
和萧参议游岳麓八绝
王炎（宋代）

清风峡里水清泠，不但琮琤可静听。
秋佳秋兰在深谷，更堪鼻观挹幽馨。
林下五吟 其四
邵雍（宋代）

相招相劝饮流霞，鬓乱秋霜发乱华。所记莫非前甲子，凡经多是老官家。

共誇今日重孙过，更说当时旧事呀。言语丁宁有情味，后生无笑太周遮。
禁忌
贾似道（宋代）

硫黄橘气最难当，煎药须教莫近傍。
顿处常教遮得暗，切须休露太阳光。
舟中偶成
顾逢（宋代）

江海船行东复西，风蒲高挂一樯危。
往来逆顺休相讶，逆者还须有顺时。
妙喜寺达公禅斋寄李司直公孙、房都曹德裕…四十二韵
皎然（唐代）

我祖传六经，精义思朝彻。方舟颇周览，逸书亦备阅。

墨家伤刻薄，儒氏知优劣。弱植庶可凋，苦心未尝辍。

中年慕仙术，永愿传其诀。岁驻若木景，日餐琼禾屑。

婵娟羡门子，斯语岂徒设。天上生白榆，葳蕤信好折。

实可反柔颜，花堪养玄发。求之性分外，业弃金亦竭。

药化成白云，形凋辞素穴。一闻西天旨，初禅已无热。

涓子非我宗，然公有真诀。却寻丘壑趣，始与缨绂别。

野饭敌膏粱，山楹代藻棁。与君北岩侣，游寓日常昳.

静对春谷泉，晴披阳林雪。境清觉神王，道胜知机灭。

诣寂长杳冥，忘归暂采撷。物生岂有心，丽容俟予别。

桂子何蓂苓，琪葩亦皎洁。此木生意高，亦与众芳列。

赏墨识屡换，省躬悟弥切。微尚若不亏，足以全吾节。

北风吹蕙带，萧寥闻蜻蛚.宿昔庐峰期，流芳已再歇。

不有清屏鉴，使我商弦绝。愿寄千里心，月高不可掇。

优游邦之直，远矣踵前烈。立俗忘毁誉，遇物遗巧拙。

真气独翛然，轩裳讵能绁。都曹风韵整，纲纪信明决。

于交必倾写，立行岂矜伐。政与清渭同，分流自澄澈。

裴侯资亮直，中诚岂徒说。古人比明义，清士愿交结。

温温躬珪彩，终始声不缺。颜生炯介士，有志不可越。

仗义冒险难，持操去淄涅。世论高二贤，贤贤继前哲。

四子遭明盛，裒然皆秀杰。理名虽殊迹，悟道宁异辙。

爱尔竹柏姿，为予寒不折。
留题可及明心堂
梅尧臣（宋代）

秭雉已先嘷，卉木萼渐歇。
俯槛弄条枚，因心悟生灭。
上人本高胄，季父践清列。
而能厌纷华，乐彼方外说。
思平泉树石杂咏一十首。似鹿石
李德裕（唐代）

林中有奇石，仿佛兽潜行。乍似依岩桂，还疑食野苹。

茸长绿藓映，斑细紫苔生。不是见羁者，何劳如顿缨。
落花学义山
晁说之（宋代）

春来脉脉示轮囷，满地飞英委玉尘。
荀令香残端有意，石家锦碎更堪珍。
目成霄汉星前石，肠断骊驹掌上人。
我久飘零本憔悴，为君今日恨轮巾。
张渊道侍郎挽词二首
周必大（宋代）

南国频移镇，西清叠进班。
衮衣元缱绻，贝锦谩斓斑。
斜日逢单阏，流金识大还。
惟馀千字诔，传诵满人间。
恭谒东陵各成短句 其三 东陵孝
弘历（清代）

皇祖多年孝养诚，母仪彤管播芳声。元宫閟久山陵附，来往霞标护赤城。
偈颂一百零二首
释绍昙（宋代）

毒窠蜂，恶相从。
棒不到心死，喝不到耳聋。
拨玄枢於机轮转处，丧家私於小玉声中。
怨无穷，恨无穷。
有口不能分雪得，一年一度，
且听落花啼鸟诉春风。
杂诗四首
黄庭坚（宋代）

小德有为因有累，至神无用故无功。
须知广大精微处，不在存亡得失中。
和陶渊明二十首 其七
陈造（宋代）

海乡亦好春，红紫纷蕤英。黄鸟托庭柯，啁𠹗如有情。

知我得碧涛，似劝花前倾。岂知好饮客，静坐耐耳鸣。

茹津拆红泥，鲸吸看后生。
小墅桂花盛开与客醉树下因赋二律
岳珂（宋代）

旧游曾赋小山篇，浪蕊浮葩总逊妍。
金粟同瞻黄面老，玉枝争拥碧霞仙。
化身瑞相已百亿，匝地香风更大千。
无量现前金世界，倦翁又结醉中缘。
赠郑侍郎
吕本中（宋代）

郑公一勺酒，时与故人倾。况兹冲和天，草木日向荣。

山茶逞独冲，著意呈轩楹。坐中四五客，还来寻此盟。

主人久未厌，频得倒屣迎。烧烛夜照花，知公有馀情。

清歌洗俗耳，软语令心醒。岂伊鹤顶丹，独自能倾城。

要令同二妙，相伴作三英。纷纷桃李花，开谢略不停。

谁知此深院，别有高世名。我老百事废，对此眼暂明。

还家不能寐，起坐数残更。明朝有新句，更欲烦公听。
用坡仙梅花十韵·见梅
刘黻（宋代）

水边林表几徘徊，索笑清尊不惮开。
祗恐对花无好句，却成辜负一年来。
纪秀野之景
舒邦佐（宋代）

秀野吾曾到，名新景亦嘉。
雨移新到竹，晴接旧来花。
矗矗山围立，团团树绕家。
病中心漫往，无计聚抟沙。
题水村图
从大（元代）

钱子守道殊自适，某水某丘藏袖中。有时对客且舒卷，坐我绝袖烟波空。

参差老雁忽飞起，微风欲拂芦苇丛。湾埼寂寥悬网罟，夕阳隐约归渔翁。

远山近山云漠漠，前村后村水重重。适从何来荡雨桨，岩崖浦溆遥相通。

深林蔽亏八九家，竹篱茅户既不同。青天白日机事息，乐此耕饮得古风。

谁言见画独幻影，我欲振衣即往从。因思辋川著摩诘，复想嵩山栖卢鸿。

只今好事空见画，山川缅邈悽遗踪。
呈毛伯明李叔器
赵蕃（宋代）

阴雨春三月，倦游天一隅。
故难同类我，还复叹犹吾。
不惑防终蔽，无闻恐遂愚。
犹欣得师友，可以慰羁孤。
送徐文渊赴省试
徐照（宋代）

永州官满后，借屋静中居。
两岁不参部，一心惟读书。
孤经期榜首，行日离春初。
即有杏花宴，题诗众弗如。
恭挽神宗皇帝二首 其一
毕仲游（宋代）

御极三宸正，调元一气淳。铜台漳水夜，玉匣汉陵春。

地拓山河旧，天升日月新。自今遗老内，有是四朝人。
芙蓉桥
梁介（宋代）

法{左氵右剧}瘴疠乡，六月旱烁石。
榆柳秋不枯，蛇虺冬不蛰。
长桥坐清虚，足以度朝夕。
汲井埋深盆，芙蕖间红白。
幽香自氲氛，南薰为披拂。
虽无十丈花，有藕亦如蜜。
和原甫郓州乐郊诗
刘攽（宋代）

人事有背向，胜游不长绝。闻公乐郊行，慷慨矜岁月。

东山翠屏秀，卢水寒玉直。尚有昔来人，借问宁异昔。

菱蕖乱幽芳，梧竹凝茂阴。始知秋意高，讵厌徂岁深。

因宜付乐妨，大巧当不为。岛鱼皆自欢，贤者能勿违。

华堂庇深沉，皋壤极虚旷。清池湛明辉，寒郊无近响。

公来会旌旆，公晏盛笳鼓。鲁酒若醍醐，齐讴艳巴楚。

采芹自胥乐，食葚怀好音。因成池上篇，为想思归吟。
同友人泛舟过断桥登寿星江湖伟观归舟听客讴
陈起（宋代）

辛亥仲春将徂兮，有客踵门曰风日流丽，
邀余共泛西湖之舽。舽南去而忽西兮，
昨之折槛今复饰以成杠。背苏堤万丝之绿阴兮，
望一簇孤山之青橦。层峰叠嶂巉绝露天巧，
珠英琪树发越地之灵，一声何处兮钟撞。
篙师告余曰，此寿星古刹，
上有奇观，开宇宙于八窗。
舍舟策杖，步步巍峨，
谢屐殊劳双。回廊曲转忽轩豁，
檐飞栋複，青绿交辉。
心开目骇，而揖西子之湖，
子胥之江。观者杂遝，
倏来，余独凭栏，
境与心会，便欲驭风跨蜿虹。
烟云万态，客拟状而运思，
羿今老退，且逊锐逄。
庄严世界，合爪赞叹，
要使天下名山夸咏者，睹此奇伟而心降。
风寒下山吹欲倒，连呼春酒亟开缸。
箫鼓画船徒自纷耳目，何如美成清绝按新腔。
诗成肯对俗子哦，驰介城南寄老庞。
和徐清叟题会江驿
曹豳（宋代）

未到桐江上，先寻旧隐栖。
水光明月夜，山影夕阳西。
道在行藏逸，身轻得丧齐。
更从高处看，转觉路非迷。
句
刘甲（宋代）

山围梓蜀千秋景，水接东吴万昊天。
期不至
白居易（唐代）

红烛清樽久延伫，出门入门天欲曙。

星稀月落竟不来，烟柳胧胧鹊飞去。
宿正觉寺
曾季狸（宋代）

古寺荒凉甚，秋风更飒然。殿焚犹有础，僧老不知年。

但可扶藜至，无因假榻眠。钟鱼久寂寞，谁施一囊钱。
徒步归行
杜甫（唐代）

明公壮年值时危，经济实藉英雄姿。
国之社稷今若是，武定祸雄非公谁。
凤翔千官且饱饭，衣马不复能轻肥。
青袍朝士最困者，白头拾遗徒步归。
人生交契无老少，论交何必先同调。
妻子山中哭向天，须公枥上追风骠。
和所盘离相院山门纳凉韵
丘葵（宋代）

槐对青山五月寒，朝朝暮暮此看山。
风来翠瀑青松外，人在珠宫贝阙閒。
诗客归时文几静，棋僧去后画枰閒。
禅床一被清眠熟，梦把渔竿钓碧湾。
秋日园居呈王老师兼寄湛仲宾 其四
李之世（明代）

一雨能消暑气残，幽斋晴景更宜看。床头堕叶摊书满，槛外飞花扑径寒。

山色濛濛当睥睨，商声淅淅戛琅玕。关河迢递知音隔，独抱丝桐未忍弹。
云阁薄边功三首 其一
沈明臣（明代）

大将晓临戎，偏裨夜报功。自矜文字贵，不重虏尘空。
送王税院西上
林希逸（宋代）

词埸百战气尤豪，此友真如老伏波。本色蓝袍须用著，到头铁砚岂空磨。

向来鹗荐飞腾屡，此去龙飞恩数多。遥想玉阶胪唱后，小珰觅句看挥毫。
寄长吉孙二首 其二
刘摰（宋代）

赏罢卢溪菊，来寻楚泽春。兰舟逾百日，椒酒值佳辰。

勉尔青箱学，宽吾白发人。小园游息地，松竹更相亲。
向年舟自三山上延平和人韵两绝
朱槔（宋代）

春风一梦收桃李，双燕不知愁绝时。
卧向蓬窗饱听雨，无人识此是新诗。
冬日同王茂翁联句 其一
白玉蟾（宋代）

凿冰添砚水，燃干发梅花。踏破霜苔径，烧红雪树槎。

闭门风愈霜，送客日将斜。寒甚酒无力，闲多道有芽。

楮衾眠不暖，苇壁破难遮。他日瑶台上，流传仙子家。
自方广过高台赋此
林用中（宋代）

山云迷古寺，曙色照孤城。
禅境风偏好，空门眼倍明。
逢僧叙旧话，对客结新盟。
□□□□□，□□□□生。
玉漏迟（题吴梦窗霜花腴词集）
周密（宋代）

老来欢意少。锦鲸仙去，紫霞声杳。怕展金奁，依旧故人怀抱。犹想乌丝醉墨，惊俊语、香红围绕。闲自笑。与君共是，承平年少。
雨窗短梦难凭，是几番宫商，几番吟啸。泪眼东风，回首四桥烟草。载酒倦游甚处，已换却、花间啼鸟。春恨悄。天涯暮云残照。
满江红
黄人杰（宋代）

时帅已拜兴元命

小队旌旗，又催送、元戎领客。政十顷、荷香微度，草烟横碧。杨柳参差新合翠，水天上下俱齐色。傍野桥、容与绕重湖，严城侧。

花作阵，舟为宅。敲羯鼓，鸣羌笛。渐夜凉风进，酒杯无力。遥想汉中鸡肋地，未应万里回金勒。看便随、飞诏下南州，朝京国。
游艮岳
李孝光（元代）

一沼何堪役万民，一峰将使九州贫。江山假设方成就，真个江山已属人。
高宗皇帝挽词 其四
赵慎（宋代）

不谓神仙窟，今时异昔时。鼎湖龙去远，社首凤来迟。

顾毕三年制，惊闻七月期。痛心思继代，不忘有声诗。
千顷山圆镜堂呈应禅师
释道潜（宋代）

兹山嵯峨冠天下，一径萦云行两舍。始穷绝顶见招提，碧阁丹楼屹如画。

门前池水滀蜿蜒，座上风雷惊昼夜。峨眉五台誇壮观，品目真不此为亚。

伟哉南师非世人，开荒辟土初椎轮。寥寥相望三百载，废兴一一难具陈。

丹丘大士来鼓舞，气象焕发重增新。投金输赆走南北，法雨所被无涯津。

虚堂选胜得佳处，隆檐巨栋成逡巡。窗扉洞达舒两目，异景错出罗蓁蓁。

朝云夜月常万顷，寒光炯炯如镕银。堂中隐几人何似，湛若玉毛悬秋旻。

榜名圆镜示来客，庶使方寸无缁磷。
上茶使邹郎中孟
程公许（宋代）

忍话去年事，令我胆欲碎。
公独於此时，砥柱众流汇。
事难见君子，尔曹费车载。
海山危风涛，当有巨鳌戴。
早行五首 其三
赵蕃（宋代）

蓐食催束担，候月不待鸡。始焉星垂野，转已雾寒溪。

苇杭悸攲侧，鸡栖困攀跻。何可数道路，无为厌蒿藜。
平江承天寺
傅梦得（宋代）

古刹号承天，规模阔万间。
寺中重有寺，山外更无山。
供佛香犹在，寻僧客亦闲。
渡淮难久驻，此去别阊关。
赋得苏武
刘删（南北朝）

奉使穷沙漠，抆泪上河梁。食雪天山近，思归海路长。

系书秋待雁，握节暮看羊。因思李都尉，还汉不相忘。
子宝东归以嘤其鸣矣求友声为韵作古诗七章宽
孙应时（宋代）

倾城事行乐，春台日熙熙。
掩关独愁思，谁能赴幽期。
故山隔湖活，浮云翳晴曦。
由来武安客，岂复知魏其。
秋阴
陈珏（宋代）

无端秋改色，黯淡四山同。古木昏鸦外，低天落雁中。

迷离三径菊，寒峭一帘风。愿借江边笛，吹云散远空。
仙吕·混江龙
王实甫（元代）

落红成阵，风飘万点正愁人。池塘梦晓，阑槛辞春。蝶粉轻沾飞塘雪，燕泥香惹落花尘。系春心情短柳丝长，隔花阴人远天涯近。香消了六朝金粉，清减了三楚精神。
落叶 其三
姚素榆（清代）

绿减黄稀造化工，终年身世等飘蓬。霜凝衰草连天白，风撼寒林匝地红。

四野秋砧萦别思，几行塞雁过长空。征人冀北音书断，日暮关山梦未通。
句
李珣（五代）

参差草树连巴国，依约云烟绕楚台。
次韵陈介然幽兰翠柏之作 其二 幽兰
李纲（宋代）

温风茁幽兰，采掇置中堂。孤根亦何有，借此轩墀光。

耿耿不自惜，凄微泛馀香。萧然山林姿，讵是邦家祥。

譬犹美芹子，乃以荐君王。弃置固其宜，零落谁复伤。

赋诗慰寂寞，念子故意长。愿言同心人，去去扬清芳。
又题白鹭洲江鸥送陈君
徐铉（宋代）

白鹭洲边江路斜，轻鸥接翼满平沙。吾徒来送远行客，

停舟为平长叹息。酒旗渔艇两无猜，月影芦花镇相得。

离筵一曲怨复清，满座销魂鸟不惊。人生不及水禽乐，

安用虚名上麟阁。同心携手今如此，金鼎丹砂何寂寞。

天涯后会眇难期，从此又应添白髭。愿君不忘分飞处，

长保翩翩洁白姿。
送使君
顾况（唐代）

天中洛阳道，海上使君归。拂雾趋金殿，焚香入琐闱。

山亭倾别酒，野服间朝衣。他日思朱鹭，知从小苑飞。
送伯辉之官德兴
韩淲（宋代）

爱惜吾民为国忧，锱铢尺寸本征求。勿轻朱墨勾稽日，当重金缯讲解秋。

奋起儒科多意气，养成人物转风流。竹林回首琴书地，猿啸鹤鸣山翠浮。
晓发姑孰城
吴龙翰（宋代）

鹃啼惊梦敧春枕，花落迎风打晓窗。
携杖搀先出城去，角声吹月堕寒江。
演关雎诗十首 其八
弘历（清代）

素琴之愔愔，匪淑女之来思，畴写我心。朱瑟之曼曼，匪淑女之贲思，畴适我愿。
用元韵答清老
王炎（宋代）

平生言语苦不工，甲乙未能成类稿。
曩时陶谢以诗鸣，竭力追随终莫到。
上人词锋极痛快，睥睨千人军可扫。
长须惊喜见此客，无怪绕枝鳱鹊噪。
师言能诗且工画，笔仗须先知嫩老。
复言能画亦饱参，亹亹玄谈听更好。
吾闻法海深又深，性珠可得不可讨。
若除诗画与谈禅，未审云何真悟道。
醉蓬莱
刘子寰（宋代）

访莺花陈迹，姚魏遗风，绿阴成幄。尚有馀香，付宝阶红叶。淮海维阳，物华天产，未觉输京洛。时世新妆，施朱傅粉，依然相若。

束素腰纤，捻红唇小，鄣袖娇看，倚阑柔弱。玉佩琼琚，劝王孙行乐。况是韵华，为伊挽驻，未放离情薄。顾盼阶前，留连醉里，莫教零落。
题王大令保母帖
白珽（元代）

大令书法美少年，玉函金签随飞烟。
累累一百又五字，岂意近出黄閍砖。
字奇文古两超绝，保母从兹倾众帖。
谁将瓦合嘲玉碎，一片孤衷本相接。
快剑横斫铁山摧，戏龙猛蹴银河欹。
方庭无月天地黑，仰视别有星离离。
浪言贞石志千载，不及永和窪砚在。
白石已仙千里死，千百人中几人爱。
兰亭信美如捕风，贵耳残目人响从。
三日呕血饥搥胸，叶公画龙惧真龙。
舣斋
许及之（宋代）

心起五湖兴，身轻一叶舟。个中风雨夜，不用转船头。
宗人大著令问通判广州
杨亿（宋代）

兰台大著作，族派共关西。
南海分忧寄，东门叙解携。
离城衝臘雪，宿馆听晨鸡。
画鷁江波远，鸣驺岭路迷。
陆梅香已尽，越鸟暖初啼。
入境风生扇，行春柳拂堤。
杀青前事在，饮水古人齐。
卧理应多暇，无忘寄尺题。
和姚复庄燮《赠别黄大使四章即题其百药山房诗卷》原韵 其一
黄若济（清代）

读君诗百回，一读辄胆落。洪垆烈焰腾，霜雪忽回薄。

豹隐极窅窱，鹏搏振寥廓。龙文百斛扛，太华千仞削。

不意麋鹿姿，乃邀骐骥托。联吟怯郊寒，且赴城南约。
次韵子瞻闻不赴商幕三首
苏辙（宋代）

埙动篪鸣只自知，忧轻责少幸官卑。
声名谩作耳中瑱，科第空收颌底髭。
西鄙猖狂犹将将，中朝闲暇自师师。
近成新论无人语，仰羡飞鸿两翅差。
补茅鸱 其一
丘光庭（五代）

茅鸱茅鸱，无搏鷅鹠。汝食汝饱，莫我为休。愿弹去汝，来彼鸤鸠。

来彼鸤鸠，食子其周。
寄黄文叔谢送真日铸
叶适（宋代）

建溪疑雪白，日铸胜兰芳。
谁知真苦涩，黯淡发幽光。
骑省可正论，农卿今则亡。
怀人坐太息，泉竭鼎无荡。
醉眠夜闻霜风甚紧，起坐达旦二首
杨万里（宋代）

雪花旋落旋成融，横作清霜阵阵风。
一夜急吹君会否？妒他残叶恋丹枫。
宿州
张耒（宋代）

野云不作雪，仲冬气犹蒸。
岸雨湿枯柳，北风生浪声。
昨日饮我湿，主人出金觥。
酒薄亦足醉，青蛾惯逢迎。
纷纷舟车地，主吏困怨憎。
樽罍备人事，起论爱客诚。
世途聊复尔，物态恶分明。
十年五往返，抚事感飘零。
次韵枢相雪中之什
李流谦（宋代）

空明无际了寒天，戍堠消锋弩绝拳。
平白万方包险秽，清冷一片起沉绵。
山登姑射欣逢岁，贼破淮西欲问年。
更长嘉陵千尺浪，春风稳送五湖船。
扬州作
米芾（宋代）

春风何索寞，带雪入扬州。尚想遗钗雀，曾观上玉钩。

真同一梦觉，坐想十年游。邂逅逢孙楚，酣歌慰滞留。
和北山泉老三首 其二
郭祥正（宋代）

蓼花红淡苇条黄，故有离人思抑扬。手眼不知相拗否，墨华时寄两三行。
山中寄外其一
龙辅（宋代）

买舟不论价，但愿舟不迟。
归时与郎面，不致效秋时。
游寿安山示二子熙顥
程珦（宋代）

藏拙归来已十年，身心世事不相关。
洛阳山水寻须遍，更有何人似我闲。
骊山道中
唐彦谦（唐代）

月殿真妃下彩烟，渔阳追虏及汤泉。

君王指点新丰树，几不亲留七宝鞭。
兰室为隐君子题
龚敩（明代）

一别灵均九畹荒，高名千载为谁芳。秋花亚佩琼琚冷，晓气穿帘雨露香。

似有閒情依涧谷，那无清梦到沅湘。半年有个同心友，与尔同登鲁叟堂。
秋园咏物
薛循祖（宋代）

风急翅纷纷，遥空自作群。
到来秋塞月，鸣入暮江云。
乱起千行字，俱飞一片文。
高楼有思妇，嘹呖岂堪闻。
古像赞二百零五首 其二 伏羲
孙承恩（明代）

羲皇圣神，开物成务。画卦造书，文字之祖。神明以通，造化以宣。

万世道统，兹其发源。
猛虎行
陆机（魏晋）

渴不饮盗泉水，热不息恶木阴。
恶木岂无枝？志士多苦心。
整驾肃时命，杖策将远寻。
饥食猛虎窟，寒栖野雀林。
日归功未建，时往岁载阴。
崇云临岸骇，鸣条随风吟。
静言幽谷底，长啸高山岑。
急弦无懦响，亮节难为音。
人生诚未易，曷云开此衿？
眷我耿介怀，俯仰愧古今。
立秋日书事五首 其一
周伯琦（元代）

今日新秋节，年年客上京。菊花方斗艳，蒲柳已无情。

空舍瓶储粟，寒蔬釜瀹羹。清贫儒者分，岁月任峥嵘。
寄隐直
刘敞（宋代）

江汉相思山万里，君家少室定西东。年华过去如流水，心事差池似老翁。

一世共争蜗角上，微生多付酒杯中。穷途何必多垂涕，吾更冥冥笑阮公。
歌场 其一
邵葆祺（清代）

歌场冷落旧朱门，适景园西暮霭昏。忽听琵琶重下泪，刘琨家伎属桓温。
送徐庭舒省亲
王绅（宋代）

太学游歌久，慈亲雪满头。寸心常爱日，千里趣归舟。

把酒乌衣巷，瞻云白鹭洲。上堂称寿毕，还旆莫淹留。
白发
叶茵（宋代）

半世持竿笠泽滨，鬓边留得几茎春。
近来白发无公道，暗把黑头饶贵人。
纳凉即事
朱淑真（宋代）

旋折莲蓬破绿瓜，酒杯收起点新茶。飞蝇不到冰壶净，时有凉风入齿牙。
洞山宗禅师欲刻五百大阿罗汉又建大阁居之其门人钦上人实领其化缘事为作小偈送之
饶节（宋代）

老师略展摩天手，便有儿孙建大功。五百大士安栖日，汉江千古起清风。
永叔内翰见索谢公游嵩书感叹希深师鲁子聪几道皆为异物独公与余二人在因作五言以叙之
梅尧臣（宋代）

昔在洛阳时，共游铜驼陌。寻花不见人，前代公侯宅。

深堂锁尘埃，空壁斗蜥蜴。楸阴布苔绿，野蔓缠石碧。

池鱼有偷钓，林鸟有巧射。园隶见我来，朱门暂开辟。

园妇见我还，便扫车马迹。何以扫马迹，实亦畏他客。

我辈唯适情，一叶未尝摘。他人或所至，生果不得惜。

又忆游嵩山，胜趣无不索。各具一壶酒，各蜡一双屐。

登危相扶牵，遇平相笑噱。石捣云衣轻，岩裂天窗窄。

上饮醒心泉，高巅溜寒液。下看峰半雨，广甸飞甘泽。

夜宿岳顶寺，明月入户白。分吟露气冷，猛酌面易赤。

明朝循归途，两胫痛若刺。日旰就马乘，香草路迫阨。

却望峻极居，已与天外隔。薄暮投少林，漱濯整冠帻。

碑观巡幸僧，指古定空壁。誓将新咏章，灯前互诋擿。

杨生护己短，一字不肯易。明年移河阳，簿书日堆积。

忽得谢公书，大夸游览剧。自嵩历石堂，藓花题洞额。

其文曰神清，固非人笔画。乃知二公贵，逆告意可赜。

遂由龙门归，里堠环数驿。我时诗以答，或歌或辨责。

责我不喜僧，性实未所获。凡今三十年，累冢拱松柏。

唯与公非才，同在不同昔。昔日同少壮，今且异肥瘠。

昔日同微禄，今且异烜赫。昔同骑破鞯，今控银辔革。

昔同自讴歌，今执乐指百。死者诚可悲，存者独穷厄。

但比死者优，贫存何所益。
任季明见和池上诗再用韵奉简且识予拳拳怀向
晁公溯（宋代）

甘泉洗心情，好风吹面凉。
循池步涟漪，澹然波不扬。
怀君佳弟步，元方与季方。
正兹阻会集，恍若限渺茫。
顾欲烦飞廉，为子飘羽觞。
翔空浮何汉，上略参井光。
因思从之去，手攀蟾窟香。
结以飞霜佩，衣以袍赤霜。
俯问夜何其，未及庭燎央。
自笑乃默存，蘧蘧真坐忘。
小游仙三首
曹勋（宋代）

十二层城倚阆风，金台珠树郁葱葱。
遥瞻玉室藏书府，万仞飞光散晓红。
对酒
陆游（宋代）

扇边生怕庾公尘，索笑来游锦水滨。
四野云齐初酿雪，一枝梅水已催春。
绿尊有味能消日，白发无情不贷人。
商略此生何所恨，太平时得自由身。
句
朱巽（宋代）

塞垣古木含秋色，祖帐行尘起夕阳。
王岐公挽辞 其一
黄裳（宋代）

世事今朝了，天阍昨夜开。自当骑鹤去，谁更作霖来。

宝座扶初日，灵光落上台。管弦空怅望，重盖几时回。
送路季琏问聘河东时东驾出师太原
杨基（明代）

三晋封疆拱帝圻，两河山色照戎衣。
青虹贯日随星出，赤鸟如云夹电飞。
使者梅花春后折，王孙芳草梦中归。
入朝若问东南事，积粟如山万马肥。
磻溪禅子请赞
释智愚（宋代）

怒气噀人，殊不可犯。
虽有盖胆毛，肯无验人眼。
是亦划，非亦划。
咬定牙关，一生担板。
和杨公济钱塘西湖百题 其十 宝叔塔
郭祥正（宋代）

宝叔存遗塔，影摇湖水光。层层仙露湿，苔藓自生香。
顾晴谷大令饯别牛头山杜子祠即席赋二律 其一
柯逢时（清代）

城南山势郁崔鬼，工部祠堂亦壮哉。词赋纵横开世界，川原高下护楼台。

尘封石篆青麟麟隐，酒泛金尊白雁来。蕃虏正骄群盗剧，当时涕泪满蒿莱。
寄叶兵部
宋祁（宋代）

吴门练影逐金羁，共羡潜郎得请归。
殖产旧封千户橘，去台初补五时衣。
晨杯斗豉江蒪滑，夕俎供糖渚蟹肥。
分籍未容妨隐趣，海鸥汀鹭对忘机。
奉送刘相公江淮催转运
钱起（唐代）

国用资戎事，臣劳为主忧。将征任土贡，更发济川舟。

拥传星还去，过池凤不留。唯高饮水节，稍浅别家愁。

落叶淮边雨，孤山海上秋。遥知谢公兴，微月上江楼。
蓉湖送行曲赠江侯 其四
浦起龙（清代）

送客复迎客，迢迢黄埠风。传闻到天上，待泽满江东。
和世同见怀
吴芾（宋代）

君去经春未得还，老夫幽恨满春山。
海棠花过乖同赏，杨柳阴成阻共攀。
对月有谁陪笑傲，临流惟影伴清閒。
何时策杖来过我，把酒论文一解颜。
悼无文和尚
释月涧（宋代）

玉几深深结死冤，错传一印漫无文。春雷轰破轰不破，尽尽江天飞暮云。
荣大师昔从余出应天宁后为洞山古羊副庄往来称之因作小颂为寄
饶节（宋代）

年来落莫卧岩谷，故人来会岩中宿。夜深灯火话西来，重悟当年庵畔竹。
四用韵 其二
牟巘（宋代）

五十年前三尺雪，匆匆捩柁下荆门。坐惊荏苒吴枫换，长忆轮囷蜀芋蹲。

覆局还如一日事，劫灰能有几人存。新诗读罢令人感，转瞬看看又岁元。
秋晚寓叹
陆游（宋代）

野处仍多病，经年无与游。
僧庸几市井，医傲过公侯。
不睡愁逢夜，无衣怯到秋。
一端聊自慰，问事有长头。
金山十咏呈坦叔 其六 雄跨堂
周孚（宋代）

一辱云汉章，林壑遂增价。便是补陀峰，还须避三舍。
热三首 其三
杜甫（唐代）

朱李沈不冷，彫胡炊屡新。将衰骨尽痛，被褐味空频。

歘翕炎蒸景，飘飖征戍人。十年可解甲，为尔一沾巾。
湖舡分得行字韵
潘玙（宋代）

三月莺花烂熳春，寻芳谁不趁清明。
要为终日看山计，只买扁舟载酒行。
老柳半枯存古意，浮云多变类人情。
何时结屋西湖上，雨笠烟蓑寄此生。
十月旦读子美北风吹瘴疠羸老思散策之句初寮尝作十诗因次其韵 其八
朱翌（宋代）

南来走炎荒，北归定寻思。一生困坎壈，忧患真吾师。

堂中木上座，万里唯尔随。方幸得良喜，那肯怀秋悲。

但令今可行，勿愧论少卑。少时不解事，日日荒于嬉。

投老又懒惰，得一或十遗。戏我过此生，造物真小儿。
读庆元党人家乘蜀
王迈（宋代）

本朝诸大老，谥议两忠公。
公去道乡远，名垂太史同。
理无显猪位，千载播清风。
韩品多孙子，毋须添乃翁。
送高丽二僧南游
齐己（唐代）

日边乡井别年深，中国灵踪欲遍寻。

何处碧山逢长老，分明认取祖师心。
和陶庚戌岁九月中于西田穫早稻
吴芾（宋代）

东风才解冻，农事已开端。田夫竞力作，不获须臾安。

渊明于是时，亦岂容坐观。日出负耒去，入夜乘牛还。

宁不惮劳苦，要得逃饥寒。顾我独何幸，虽知稼穑难。

逢秋但一饱，此外了不干。回首视渊明，已是增汗颜。

那堪万事拙，只得长掩关。诵公穫稻句，倍为公兴叹。
赋何明府爱山堂
刘黻（宋代）

终日看山终日好，山不悦人人不老。
爱山谁识爱山心，瘦竹长松兼碧草。
挽尤延之尚书
陈傅良（宋代）

向来诸老独岿然，赢不胜衣万事便。
灯下细书批敕字，雪边先着趁朝鞭。
岂应无故令身健，却止功名与世传。
遗奏定留卦禅藁，凭谁吹送九重天。
阳羡杂咏十九首。偃月岭
陆希声（唐代）

山岭依稀偃月形，数层倚石叠空青。

几回雪夜寒光积，直似金光照户庭。
题陈毓瑞诗四首 其四
王旋吉（清代）

羡君杖履独萧闲，问柳寻花任往还。恰好称觞先上巳，图形九老会香山。
客枕
高翥（宋代）

客枕眠僧舍，巍然鹤发翁。
事如前日异，心与少年同。
一夜送春雨，五更临晓风。
梦回思往事，愁在不言中。
鸭脚子
梅尧臣（宋代）

魏帝昧远图，於吴求斗鸭。
乃为吴人料，重玩志已{左阝右匣}。
江南有嘉树，修耸入天插。
叶如栏边迹，子剥杏中甲。
持之奉汉宫，百果不相压。
非甘复非酸，淡苦众所狎。
千里竞赍贡，何异贵争啑。
感春
苏泂（宋代）

纷纷忙事几曾闲，快上高楼得解颜。
夜月一奁花似镜，春风千叠柳如山。
多情未放芳尘远，渐老难追少日还。
燕子飞来那有意，又催团扇入怀间。
自桃川至辰州绝句四十有二 其五
赵蕃（宋代）

草屋竹门江岸旁，三三两两竞携将。尔曹应念宦游好，不念西来道阻长。
一剪梅 断空
王吉昌（元代）

夺得周天火候煎。丹炉昼夜，煮汞烹铅。海源江岸气喷烟。继日奔腾，通贯三田。不悟冥冥入定禅。神离气散，子母难圆。阴阳失媾昧玄玄。九载三年，不见壶天。
罗子
白居易（唐代）

有女名罗子，生来才两春。我今年已长，日夜二毛新。

顾念娇啼面，思量老病身。直应头似雪，始得见成人。
寄玉谿舅
田顼（明代）

廉水扶桑北，石城勾漏西。
吏情甘散地，春色在扶藜。
榔叶斜侵屋，江鱼逆上溪。
飘飘犯蛮府，泪应暮猿啼。
和受之宫詹悼鹤诗二首时将赴朝命
唐时升（明代）

碧山学士近岩居，闻说周旋为简书。
忽讶九皋声久寂，方知千岁语还虚。
华阳瘗处遥为伴，缑岭归期倘告余。
惆怅苍苔留足迹，群凫乘雁总纷如。
次韵石倅喜江令祷雨有应三绝句 其二
张扩（宋代）

蛰龙水底未全枯，睡稳终惭点额鱼。聊为苍生一伸肘，阴功何待玉函书。
衡山
黄庭坚（宋代）

万丈融峰插紫霄，路当穷处架仙桥。
上观碧落星辰近，下视红仙世界遥。
螺簇山低青点点，线拖远水白迢迢。
当门老桧枝难长，绝顶寒松叶不雕，才到秋初霜已降，每逢春尽雪方消。
猥岩老衲针常把，度夏禅僧扇懒摇。
雷向池中兴雨泽，鸟於窗外奏萧韶。
游人未必长居此，暂借禅房宿两宵。
葵轩观笋
张孝祥（宋代）

葵轩新笋生，戢戢水苍玉。脱箨便林立，尔辈殊窘束。

黄梅四月雨，念子亦良苦。十二凤凰鸣，秋风何处声。
古树
杜濬（清代）

闻道三株树，峥嵘古至今。
松知秦历短，柏感汉恩深。
用尽风霜力，难移草木心。
孤撑休抱恨，苦楝亦成阴。
早赵倅
王迈（宋代）

别驾从来头沓高，非关期奏压宜敖。
推敲今日韩饶买，引避他年蔺下颇。
螂欲当车观者笑，驷难及舌罪焉逃。
小诗赎过无佳句，唐突西施又奈何。
癸丑八月十三夜纬章招饮宇亮馆分得身字
何其伟（明代）

萧萧落木下江滨，节近中秋爽气新。宝镜乍移搀出匣，冰壶初涌未舒轮。

冥冥海树飘丹叶，飒飒秋霜网白蘋。后夜南楼情不浅，风光聊得寄閒身。
满江红 其二 甲申春侍亲来利州道间
李曾伯（宋代）

衮衮青春，都只恁、堂堂过了。才解得，一分春思，一分春恼。

儿态尚眠庭院柳，梦魂已入池塘草。问不知、春意到花梢，深多少。

花正似，人人小。人应似，年年好。奈吴帆望断，秦关声杳。

不恨碧云遮雁绝，只愁红雨催莺老。最苦是、茅店月明时，鸡声晓。
青玉案
史达祖（宋代）

蕙花老尽离骚句。绿染遍、江头树。日午酒消听骤雨。青榆钱小，碧苔钱古。难买东君住。

官河不碍遗鞭路。被芳草、将愁去。多定红楼帘影暮。兰灯初上，夜香初炷。犹自听鹦鹉。
北邙
姚柬之（清代）

朝发广莫门，夕登北邙山。山侧无居人，白云相与还。

宛彼刘太尉，威名震八蛮。巍巍劝进表，恻恻忧时难。

天道不可知，匹磾师啴啴。英雄千古恨，流涕伤心肝。
五月斋戒罢宴彻乐闻韦宾客皇甫郎中饮会亦稀…长句呈谢
白居易（唐代）

妓房匣镜满红埃，酒库封瓶生绿苔。居士尔时缘护戒，

车公何事亦停杯。散斋香火今朝散，开素盘筵后日开。

随意往还君莫怪，坐禅僧去饮徒来。
跋江都王马
陈与义（宋代）

天上房星空不动，人间画马亦难逢。
当年笔下千金鹿，此日窗前八尺龙。
挽张师道
牟巘五（宋代）

在昔台州守，先人事分多。
通家能记忆，上冢每来过。
老我病未死，送君情奈何。
贤哉幸有子，健翮看云摩。
春夜世立携客过访息庐 其一
李之世（明代）

春光已过半，林卧未知春。闭户殊无趣，逢君最快人。

敲诗釐韵谱，品水集茶宾。晏坐林方寂，潮声到耳新。
题真仙岩
贾遵祖（宋代）

翰林以谪流夜郎，我亦何为涉此境。
生平山水债未了，宦游直度桂州岭。
牂牁江绕古融城，拂拭冠缨照清影。
举头忽见真仙岩，盘空攫拿势驰骋。
天教刻削无遗巧，不知斤斧谁手秉。
吻如蚀月丑虾蟆，枵腹穹窿宽一顷。
尸居龙见柱下史，宴坐似说常清静。
贯空石涧飞惊湍，两岸峡束垂机穽。
兹晨邂逅得胜践，身到中间发深省。
青牛昔过函谷关，我陪五老曾造请。
依然一念浩劫初，堕在尘埃官独冷。
童儿徐甲今何所，朝从南箕暮东井。
当时与我极绸缪，默而祷之意相领。
扶携腾上虚皇前，赐我金丹凌倒景。
九华楼晴望
张乔（唐代）

一夜江潭风雨后，九华晴望倚天秋。

重来此地知何日，欲别殷勤更上楼。
昭君词
戴叔伦（唐代）

汉家宫阙梦中归，几度毡房泪湿衣。

惆怅不如边雁影，秋风犹得向南飞。
山上
沈辽（宋代）

山上桃花红欲烧，山间病老苦无聊。古人有时亦好饮，已醉复醒真似劳。

谁能忘情学枯木，不如隐几看猿猱。攀援上下岂无意，新林落日风𩙈𩙈。
题白塔古迹二首
李石（宋代）

塔倒峰峦影，钟埋涧谷音，
二贤苔像古，四虎竹泉深。
炬火推归路，经台唤隔林。
人头连地脉，古迹备幽寻。
人日登南阳驿门亭子，怀汉川诸友
孟浩然（唐代）

朝来登陟处，不似艳阳时。异县殊风物，羁怀多所思。

剪花惊岁早，看柳讶春迟。未有南飞雁，裁书欲寄谁。
寄友人
黄希旦（宋代）

昔游西太乙，今日返成都。若问去来事，云藏月影孤。
蘧庵先生五日有鱼酒之饷醉后填词
陈维崧（清代）

蒲酒浓如乳。
更为我、东溟斫鱠，大鱼就脯。
携酒石榴花下醉，还选腹腴亲煮。
耳热也、休提今古。
只有寒潮围故国，叹龙舟寂寞无寻处。
风乍起，瘦蛟舞。
何须远望悲荆楚。
暗想象、广陵旧事，泪多于雨。
火照佛狸城下水，丞相孤军难渡。
记时节、也逢重五。
儿女谁知英雄恨，辟兵符戏向钗头赌。
葵影绿，小窗午。
送朱琴友之戍海南
魏时敏（明代）

携书兼带剑，未必事班超。
暂向天涯去，休辞故国遥。
蛇珠生暗陇，蜃气积寒潮。
别后知相忆，琴窗谩寂寥。
春霁花萼楼南闻宫莺
杨凌（唐代）

祥烟瑞气晓来轻，柳变花开共作晴。

黄鸟远啼鳷鹊观，春风流出凤凰城。
示客
陆游（宋代）

世间可笑走踆踆，误认虚空作汝身。
已觅余名润枯骨，更谋厚积遗何人？风旛毕竟非心境，瓦砾何妨是道真。
新藕出泥瓜上市，为君一醉堕纱巾。
次韵范参政书怀
陆游（宋代）

身寄崦嵫欲尽时，且贪余景伴儿嬉。
故庐手种竹千个，醉帽时篸花一枝。
蠹箧有书供夙好，衡门无客作新知。
羊裘自欠封侯骨，敢道君房彻底痴！
次韵杜无逸西园独坐九绝句
傅察（宋代）

南浦送微波，西山来远绿。
日暮独盘旋，恨然抚孤竹。
偈颂二百零五首
释正觉（宋代）

当处出生，当处灭尽。
三世如来，相授此印。
石人放意卧烟寒，玉女摇头看晓信。
秋怀寄钱侍郎
令狐楚（唐代）

晚岁俱为郡，新秋各异乡。燕鸿一声叫，郢树尽青苍。

山露侵衣润，江风卷簟凉。相思如汉水，日夜向浔阳。
再次韵三首
陈造（宋代）

俗尘我亦怜多病，道价师今重五天。
投老鼎山追旧约，未妨林壑着臞仙。
送温重廉还临江
邹智（明代）

差见临江第一仙，丹崖青壁欲生烟。祥鸾忽报当年信，灵鹊真成此夕缘。

元献眼高应绝世，文忠才大合擎天。临岐预作重逢约，红杏香中早着鞭。
自笑
陆游（宋代）

三间茅屋寄沧浪，鸟出樊笼马脱缰。
灩灩陂塘秧水满，阴阴门巷麦风凉。
蔬盘旋采溪毛滑，篷艇新编露箬香。
捐尽浮名方自喜，一生枉是伴人忙。
八哀篇 其一 陆征士治
王世贞（明代）

叔平少侠游，秉志乃自纯。丹青虽余事，亦足走世人。

种菊支硎傍，不与俗客亲。挟余两洞庭，一一貌其真。

墓草渐已宿，其迹犹若新。
月夜独步
赵念曾（清代）

凉夜泠泠露气清，疏帘竹簟月三更。满庭树影无人语，惟有虫声草际鸣。
栖云庵
李纲（宋代）

禅老幽栖地，云峰尺五天。江湖萦缟带，世界廓青莲。

说法三乘外，藏身万象巅。潜虬蟠不去，应听祖师禅。
满庭芳 送五妹张夫人偕任长安
姚凤翙（清代）

宝幰兰桡，江梅驿柳，与郎携手朝天。鱼绅象笏，似一对神仙。

多朝青山绿水，都收入，画卷诗笺。更喜双双窈窕，含笑侍妆钿。

愧蓬门陋质，蒹葭倚玉，相爱相怜。有酒樽茶灶，月下花前。

蓦地生生离别，思量煞、聚首何年。但愿取、鸾章凤诏，莱彩舞翩翩。
饭石壁下逢僧附船还叫岩寺明石山如平台曰赭
黎廷瑞（宋代）

昼饮石壁下，苍苍云树寒。
忽逢一僧来。欲趁扁舟还。
云住叫岩寺，共看赭亭山。
挥袂忽而起，绝磴跻复攀。
揖我少辍棹，步凉同扣关。
日落南风起，不知流下滩。
哭周茂洪
戴栩（宋代）

清襟无物最怜才，怪傲翻从怨口来。
於我此生同管鲍，昔人何处觅陈雷。
龙驹有种长途见，宝镜无言众愧猜。
一恸欲从天外酹，吴门斜日起云埃。
南山寺夜憩柬郑同夫罗孟文 其一
刘崧（元代）

南山寺前夏已凉，北斗天半夜相将。楼台参错临高市，钟磬萧条出上方。

独宿屡移林鹊影，双飞初散水萤光。客情物态浑无那，暂息尘喧亦不忘。
又戏为周生代送得情字
王世贞（明代）

今朝送迁客，憔悴不胜情。莫怪愁看镜，蛾眉世总轻。
送徐文年归严陵
凌云翰（元代）

高士声名正蔼如，去年承诏赴公车。玉堂久待欧公学，金匮深藏太史书。

华服归来惊野鸟，竹竿留得钓江鱼。风帆好借春涛便，重访桐君旧隐庐。
赋得驰道玉声寒送罗泽御史之南京
郑珞（明代）

禁城钟鼓漏初残，佩玉声中引百官。响度碧云双阙曙，清摇秋月九霄寒。

花边振处风霜肃，天上朝回雨露宽。豸史承恩南去日，几回清梦听珊珊。
蕙兰芳
方千里（宋代）

庭院雨晴，倚斜照、睡余双鹜。正学染修蛾，官柳细匀黛绿。绣帘学卷，透笑语、琐窗华屋。带脆声咽韵，远近时闻丝竹。

乍著单衣，才拈圆扇，气候暄燠。趁骄马香车，同按绣坊画曲。人生如寄，浪勤耳目。归醉乡，犹胜旅情愁独。
寄提举刘思封
韩琦（宋代）

连年河朔失时丰，将漕推能选擢公。万虑本期充岁计，一言思擢动宸衷。

知难愿易澄清寄，遂请俄司峻极宫。殿柱有题应不忘，肯容材哲便甘穷。